text: বিনা কর্তনে ছাড়পত্র পেল 'আহত ফুলের গল্প' - বাংলা মুভি ডেটাবেজ
  বিনা কর্তনে ছাড়পত্র পেল 'আহত ফুলের গল্প'
  লিখেছেন: নিউজ ডেস্ক | জুলাই ৮, ২০১৮ | চলচ্চিত্রের খবর, মুক্তির অপেক্ষায় | 0
  অন্তু আজাদ পরিচালিত 'আহত ফুলের গল্প'কে বিনা কর্তনে ছাড়পত্র প্রদান করেছে বাংলাদেশ চলচ্চিত্র সেন্সর বোর্ড।
  এ প্রসঙ্গে নির্মাতা গণমাধ্যমকে বলেন, 'এই চলচ্চিত্রে ফ্যান্টাসি নেই, আছে চারপাশে দেখা ঘটনা। যা বিশ্লেষণের মাধ্যমে আমাদের প্রচলিত জীবনের গভীর সংকট উপলব্ধির চেষ্টা।'
  গল্প বিন্যাস নিয়ে বলেন, 'সিরিয়াস বিষয় গল্পের বিষয়বস্তু হলেও- দৈনন্দিন জীবনে বয়ে চলা হাসি-ঠাট্টা, গান-গীত এবং একটি প্রেম কাহিনির মাধ্যমে গল্পের মূল সুরটি প্রবাহিত হয়েছে।'
  পিতৃতান্ত্রিক বাংলাদেশের মুসলিম সমাজব্যবস্থা, তথ্যপ্রযুক্তি ও সংস্কৃতির সংস্পর্শে শাপলা, কামিনী এবং মোহনা নামের তিনজন মেয়ের জীবনকে কিভাবে প্রভাবিত করেছে তাই নিয়ে নির্মিত হয়েছে চলচ্চিত্র 'আহত ফুলের গল্প'। জানা গেছে, চলতি মাসের শেষ নাগাদ এর মুক্তির দিনক্ষণ ঘোষণা করা হবে।
  ওশান মাইন্ড এন্টারটেইনমেন্ট প্রযোজিত এ সিনেমার বিভিন্ন চরিত্রে অভিনয় করেছেন তাহিয়া খান, সুজন মাহাবুব, আলী আহসান, গাজী রাকায়েত, অনন্যা হক, শেলী আহসান, জয়া, অভি চৌধুরী, শান্ত কুন্ডু, কামরুল হাসান, তৌহিদুল আলম, সজীব, রিফাত, পিয়ারা বেগম, শহীদুল ইসলাম, ওমরচাঁদ, ইকতারুল ইসলাম, আরিফ, মিনহাজ, তাজিন, রাব্বি, শিরিনসহ অনেকে।
  পঞ্চগড়, দেবীগঞ্জসহ দেশের বিভিন্ন স্থানে এর দৃশ্যধারণের কাজ হয়েছে। এতে ভাওয়াইয়া, লালনগীতি, রবীন্দ্রসংগীত এবং পঞ্চগড় জেলার আঞ্চলিক বিয়ের গীত ও প্রচলিত শ্লোক ব্যবহার করা হয়েছে।
  এ ছাড়া আরো দুটি মৌলিক গান ব্যবহৃত হয়েছে। গান দুটি লিখেছেন সোলায়মান আকন্দ এবং শাহিন আহমেদ। সংলাপে আঞ্চলিক এবং প্রমিত ভাষা ব্যবহৃত হয়েছে।